KINNITATUD

 MTÜ Partnerid juhatuse otsusega

 09.03.2016.a.

**MTÜ Partnerid**

**Projektitaotluste hindamiskomisjoni moodustamise kord**

1. **Üldosa**
	1. MTÜ Partnerid (edaspidi ühing) piirkonna projektitaotluste hindamiseks ja taotluste paremusjärjestuse kohta ettepaneku tegemiseks ühingu juhatusele moodustatakse projektitaotluste hindamiskomisjon (edaspidi hindamiskomisjon).
	2. Hindamiskomisjoni ülesanne on vaadata läbi ja hinnata LEADER meetme projektitaotlused ning teha asjakohane ettepanek projektitaotluste paremusjärjestusse seadmise ja iga projektitaotluse rahastamise suuruse kohta lähtuvalt strateegiast ja rakenduskavast.
	3. Hindamiskomisjoni liikmete arv on 12 põhiliiget ja 6 asendusliiget ning liikmed on esindatud nii, et ühegi sektori k.a. kohaliku omavalitsuse üksuste esindajate ja riigi või kohaliku omavalitsuse üksuse osalusega eraõiguslike juriidiliste isikute esindatus ei ole üle 49%.
	4. Hindamiskomisjoni liikme volitused kestavad kolm aastat. Uue hindamiskomisjoni kinnitamisel peab muutuma vähemalt 1/3 liikmetest.
	5. Hindamiskomisjoni liikmeks ei või olla MTÜ Partnerid juhatuse liikmed, tegevpersonal ega isikud, kes vahetult nõustavad projektitoetuse taotlejaid.
	6. Hindamiskomisjoni põhiliikme taandamisel määrab juhatus asendusliikme.
2. **Hindamiskomisjoni moodustamine**
	1. Kandidaate hindamiskomisjoni liikme kohale võivad esitada oma sektori esindajana MTÜ Partnerid liikmed kirjalikult e-posti teel (info@mtupartnerid.eu) selleks määratud tähtajaks. Lisades kandidaadi sobivuse põhjenduse ja millist sektorit esindab.
	2. Kandidaadi esitamisel on vajalik lisada ka kandidaadi kirjalik nõusolek.
	3. Kui määratud tähtajaks ei ole esitatud kõikidest MTÜ Partnerid piirkonna omavalitsustest kõikide sektorite kandidaate, siis esitab vastava sektori kandidaadi omavalitsus.
	4. Juhatusel on õigus viia läbi vestlusi kandidaatidega tutvumiseks.
	5. Hindamiskomisjoni liikmed ja põhikoosseisu määrab juhatus hääletamise teel. Kandidaat osutub valituks enamuspoolthäältega.
	6. Hindamiskomisjoni esimehe määrab juhatus.

1. **Hindamiskomisjoni liikme tagasikutsumine ja volituste lõppemine**
	1. Hindamiskomisjoni liikme tagasikutsumise võivad algatada ja teha sellekohase ettepaneku juhatusele:
		1. Hindamiskomisjoni liige, esitades sellekohase avalduse;
		2. üle poole omavalitsuse haldusterritooriumi liikmetest, kes soovivad oma esindajat välja vahetada, esitades avalduse koos põhjendusega;
		3. MTÜ Partnerid juhatuse liige, kui hindamiskomisjoni liige ei ole ilma mõjuva põhjuseta osalenud kolmel järjestikusel hindamiskomisjoni koosolekul või on oma tegevusega kahjustanud ühingu mainet.
	2. Tagasikutsutud hindamiskomisjoni liikme asemele valib uue liikme juhatus lähtudes käesolevast korrast.